projecte-aina/catalan_government_crawling huggingface dataset:
Com és habitual, el primer número dels Quaderns d'avaluació del nou curs està dedicat als resultats de la prova de sisè d'educació primària, aplicada al mes de maig passat.
La síntesi de resultats es completa, aquesta vegada, amb dos articles, que valoren l'experiència de les auditories pedagògiques.
S'hi inclouen taules i gràfics amb les puntuacions mitjanes globals en cada competència avaluada (llengua catalana, llengua castellana, matemàtiques i llengua anglesa), la distribució de l'alumnat per nivells d'assoliment de les competències, els resultats globals segons les dimensions avaluades en cada competència i els resultats globals segons les diverses variables associades, que són el sexe de l'alumnat i la repetició o no de curs, així com la titularitat i el nivell de complexitat dels centres.
Hi ha un apartat amb la comparació de resultats en llengua catalana i llengua castellana, un altre dedicat a l'equitat en els resultats, un altre apartat de resultats globals al territori, un altre de resultats segons la tipologia dels centres educatius i un altre de resultats segons la percepció de la dificultat de les proves manifestada per l'alumnat.
L'últim apartat, abans de les conclusions, conté una valoració de l'efecte de les auditories pedagògiques.
El número inclou dos articles que valoren l'experiència de les auditories pedagògiques en dos centres concrets: l'Escola President Salvans, de Terrassa, i l'Escola Pompeu Fabra, de l'Hospitalet de Llobregat.
El primer és escrit per Montserrat Serra i el segon, per Rosa M. Antón, Francesc Grau i Marc Berges.
El número es tanca, com sempre, amb les seccions Revista de llibres i Publicacions del Consell.
El número 30 dels 'Quaderns d'avaluació' està dedicat als resultats obtinguts per l'alumnat de Catalunya en l'avaluació de competència financera de PISA 2012.
La participació en l'avaluació de la competència financera era voluntària.
Hi han pres part divuit països i catorze de les quinze comunitats autònomes d'Espanya que van ampliar la mostra PISA.
El número inclou les dades bàsiques de PISA 2012, un resum del marc conceptual de la competència financera i cinc taules amb els resultats de l'alumnat de Catalunya, amb comparacions d'àmbit internacional i espanyol.
Conté els apartats habituals de Revista de llibres i Publicacions recents del Consell.
El número 29 dels Quaderns d'avaluació presenta la síntesi de resultats obtinguts en l'avaluació de sisè d'educació primària de 2014, amb novetats en la seva presentació.
S'hi inclouen taules i gràfics amb les puntuacions mitjanes globals en cada competència avaluada (llengua catalana, llengua castellana, matemàtiques i llengua anglesa), la distribució de l'alumnat per nivells d'assoliment de les competències, els resultats globals segons les dimensions avaluades en cada competència i els resultats globals segons les diverses variables associades, que són el sexe de l'alumnat i la repetició o no de curs, així com la titularitat i el nivell de complexitat dels centres.
Hi ha un apartat amb la comparació de resultats en llengua catalana i llengua castellana i un altre dedicat a l'equitat en els resultats, que és una de les novetats que incorpora l'estudi.
Hi ha també un apartat de resultats globals al territori, un altre de resultats segons la tipologia dels centres educatius i un altre de resultats segons la percepció de la dificultat de les proves manifestada per l'alumnat.
Abans de l'apartat final, que conté les conclusions, s'anlitza la valoració de l'efecte de les auditories pedagògiques durant el primer any d'aplicació del programa, que és una altra de les novetats del volum.
El número es tanca, com sempre, amb les seccions Revista de llibres i Publicacions del Consell.
Número dedicat als resultats de l'estudi PISA 2012, que tenia la competència matemàtica com a àmbit prioritari d'avaluació.
Catalunya va participar a l'avaluació internacional amb una mostra de 1.435 alumnes de 15 anys, provinents de 51 centres educatius.
El primer apartat és una introducció als estudis PISA.
El segon resumeix com s'avalua la competència matemàtica a PISA (definició de la competència, organització de l'àmbit, avaluació, nivells de competència).
El tercer apartat presenta taules amb els resultats obtinguts en competència matemàtica: els resultats globals, els resultats segons el nivell de competència assolit, el rendiment en les escales de continguts i el rendiment en les escales de processos.
El quart i el cinquè apartats estan dedicats als resultats en competència en comprensió lectora i en competència científica.
El sisè apartat conté taules amb l'evolució dels resultats de l'alumnat de Catalunya en els quatre cicles de PISA: 2003, 2006, 2009, 2012.
El setè apartat presenta els resultats de Catalunya del 2012 comparats amb els de la resta de les comunitats autònomes que han ampliat la mostra.
Hi ha un subapartat amb els resultats obtinguts segons el curs en què està matriculat l'alumnat.
El volum es tanca, com sempre, amb les seccions Revista de llibres i Publicacions del Consell.
El número dels Quaderns d'avaluació que obre el curs 2013-2014 és un monogràfic amb els resultats de l'última avaluació de caràcter extern i censal dissenyada pel Consell, que és l'avaluació de sisè d'educació primària, aplicada a tots els centres de Catalunya al maig passat.
L'article descriu la prova, tot remarcant les novetats que s'hi han introduït el 2013: s'avaluen aspectes o àmbits nous en totes les competències, es formulen preguntes més difícils i passen de tres a quatre els nivells de domini de les competències.
Els resultats de l'alumnat es presenten en set apartats: els resultats globals de cada competència; els resultats segons el nivell de complexitat del centre; els resultats segons la titularitat dels centres; els resultats segons el nivell de complexitat i la titularitat dels centres; els resultats segons el sexe de l'alumnat; els resultats segons si l'alumnat repeteix curs o no; i els resultats segons les diverses variables associades.
Un altre apartat descriu els resultats segons el territori i la tipologia dels centres educatius.
Hi ha un apartat dedicat a les percepcions de l'alumnat, ja que una altra de les novetats de la prova és la inclusió de dues preguntes addicionals, al final de cada competència, per conèixer la percepció de l'alumnat sobre la dificultat de les proves i la seva actitud envers les competències avaluades.
L'últim apartat de l'article conté les conclusions.
El volum es clou amb els apartats Revista de Llibres i Publicacions recents del Consell.
El volum està dedicat a la prova d'avaluació de quart d'ESO del curs 2012-2013, el segon en què s'aplica aquesta prova de caràcter extern, censal i orientatiu.
El primer és la síntesi de resultats de l'avaluació.
Es presenten els resultats globals de l'alumnat en totes les competències avaluades, que són la comunicativa i la matemàtica.
S'hi inclouen els resultats segons diverses variables associades als centres educatius i a l'alumnat i els resultats segons el territori i la tipologia dels centres educatius.
L'últim capítol conté les conclusions.
El segon article, escrit per la Direcció General d'Educació Secundària Obligatòria i Batxillerat, presenta orientacions per a la millora de les competències lingüístiques i matemàtica.
El tercer article, signat per María Bajo de la Fuente i Isabel Jiménez Rodríguez, conté les reflexions i actuacions que la prova d'avaluació ha provocat en el seu centre, l'Institut La Mallola d'Esplugues de Llobregat.
El volum es clou, com sempre, amb els apartats Revista de Llibres i Publicacions del Consell.
El nou número dels Quaderns d'avaluació està dedicat íntegrament al pas de l'educació primària a la secudària, que és un dels moments clau en la trajectòria educativa de l'alumnat.
El primer article, signat per la Direcció General d'Educació Infantil i Primària, explica en què consisteix el Suport Escolar Personalitzat (SEP), un dels eixos d'actuació previstos pel Departament d'Ensenyament per millorar els resultats educatius i reduir les taxes de fracàs escolar i d'abandó dels estudis.
El SEP és un exemple de mesura a aplicar abans d'arribar al curs de transició que pot ajudar a facilitar que el canvi d'etapa s'esdevingui amb èxit.
El segon article, signat per Màrius Martínez i Carmina Pinya, de l'ICE de la UAB, analitza els aspectes organitzatius, curriculars i d'orientació d'onze instituts escola de Catalunya.
Aquestes institucions aconsegueixen d'amortir moltes de les dificultats que es generen en la transició de l'educació primària a la secundària.
El tercer article és escrit per Josep Maria Esteve Gibert i Anna Guilera Rico, professors de l'Institut Escola Jacint Verdaguer, de Sant Sadurní d'Anoia.
Els autors expliquen quins són els factors que han fet evolucionar la seva institució escolar i resumeixen les pràctiques que la caracteritzen.
El quart article, signat per Miquel Arcas Gómez, coordinador pedagògic de l'Institut Baix Camp de Reus, presenta el pla d'actuació del seu centre per a la transició de l'educació primària a la secundària.
El volum es clou, com sempre, amb les seccions de "Revista de llibres" i "Publicacions del Consell".
El volum està dedicat en exclusiva als resultats de la prova d'avaluació de sisè d'educació primària del 2012, duta a terme els dies 7 i 8 de maig.
Es resumeixen els objectius i les característiques de la prova, quines són les competències avaluades i com es transmet la informació dels resultats.
Els resultats de l'alumnat es presenten globalment per cada competència i amb diverses variables associades, com són el nivell socioeconòmic i la titularitat del centre, el sexe i l'origen territorial de l'alumnat.
En un altre apartat es presenten els resultats segons el territori i la tipologia dels centres educatius, així com la dispersió de resultats segons les competències avaluades.
El volum es clou, com sempre, amb l'apartat de Revista de llibres i Publicacions del Consell.
El nou número dels Quaderns d'avaluació està dedicat, de manera íntegra, a la prova de quart d'ESO, que es va aplicar per primera vegada al mes de febrer de 2012.
En el primer article del número es presenten els resultats de l'alumnat i els resultats segons el territori i la tipologia dels centres educatius.
En el primer capítol, s'analitzen els resultats globals obtinguts en totes les competències avaluades, que són la lingüística i la matemàtica.
Es presenten els resultats segons el nivell socioeconòmic del centre, segons la titularitat dels centres, segons el nivell socioeconòmic i la titularitat dels centres, segons el sexe de l'alumnat, segons l'origen territorial de l'alumnat i segons les diverses variables associades.
En el segon capítol, s'analitzen els resultats al territori, els resultats segons la tipologia dels centres educatius i la dispersió dels resultats entre les competències avaluades.
El segon artícle del número, signat per la Direcció General d'Educació Secundària Obligatòria i Batxillerat, porta per títol "Orientacions per a la millora de les competències comunicativa i matemàtica".
El volum es tanca amb les seccions de "Revista de llibres" i "Publicacions del Consell".
El número 21 dels Quaderns d'avaluació conté dos blocs, amb quatre articles.
En el primer bloc s'analitza en profunditat, mitjançant l'obtenció de coeficients de correlació, la similitud entre els resultats de l'alumnat obtinguts en les diferents competències avaluades a la prova de sisè d'educació primària del 2011.
"La prova de sisè d'educació primària del 2011.
Què passa amb les llengües?", demostra que el domini de la llengua catalana i castellana que manifesta l'alumnat està fortament vinculat, de manera que es pot afirmar que el sistema educatiu català garanteix un aprenentatge equiparable de les dues llengües oficials.
El segon article, "PISA 2009: incidència de la llengua familiar i la resiliència", estudia si la llengua té un paper important com a factor associat al rendiment de l'alumnat.
L'article mostra que la llengua parlada habitualment a casa només té incidència en el resultat de l'alumnat quan es barreja amb el seu nivell socioeconòmic i cultural familiar.
Els altres dos articles del número estan dedicats al projecte Filosofia 3/18, que fa vint-i-cinc anys que està en marxa i en el qual hi ha uns set-cents docents implicats actualment.
El primer article, signat per Irene de Puig, explica en què consisteix el projecte, promogut pel GrupIREF i pensat per desenvolupar les habilitats cognitives dels estudiants.
El segon, signat per Francesc Martínez-Olmo, director de recerca de l'ICE de la UB, ofereix les dades més significaties de l'avaluació del projecte, que s'ha dut a terme al llarg de l'any 2011.
Clouen el número, com és habitual, les seccions "Revista de llibres" i "Publicacions del Consell".
El número 20 de la col·lecció comença amb un article sobre les avaluacions previstes per al curs 2011-2012, és una informació sintètica que vol ser útil als equips directius i docents dels centres de Catalunya.
A continuació, es presenten els resultats obtinguts en l'avaluació de sisè d'educació primària, la prova externa i de caràcter censal que s'ha aplicat per tercer any consecutiu.
Hi ha els resultats globals de l'alumnat, els resultats segons el nivell socioeconòmic del centre, segons la titularitat dels centres, segons l'origen territorial de l'alumnat, segons el sexe i segons la tipologia dels centres educatius.
En aquest apartat es constata que els centres educatius tenen incidència en els resultats, ja que es demostra que centres situats en una mateixa zona geogràfica i d'un mateix nivell socioeconòmic obtenen resultats molt diferents.
Un tercer bloc de la revista són tres articles escrits des de tres centres per valorar la validesa i incidència de la prova d'avaluació de sisè.
Els signen Anna Pont, directora de l'Escola Pi d'en Xandri de Sant Cugat del Vallès, Paloma Llaquet i Coral Regí, subdirectora d'educació infantil i primària i directora de l'Escola Virolai de Barcelona i, finalment, Lluís Llovet i Bayer, director de l'Escola Sant Martí d'Arenys de Munt.
El número es tanca amb un article l'Alba Espot i Faixa, directora general d'Educació Infantil i Primària, que presenta les orientacions per a la millora dels resultats de l'alumnat i dels centres educatius endegades pel Departament d'Ensenyament.
El número 19 de la col·lecció Quaderns d'avaluació està dedicat íntegrament als resultats de l'estudi PISA 2009.
Després d'una breu introducció a l'estudi internacional i de presentar la competència en comprensió lectora com a àmbit prioritari de l'avaluació del 2009, s'ofereix una síntesi dels resultats en competència en comprensió lectora, en competència matemàtica i en competència científica.
Els resultats de l'alumnat de Catalunya es comparen amb els de l'alumnat dels països de l'OCDE i també amb els de l'alumnat de les comunitats autònomes que han ampliat la mostra de l'estudi.
S'analitzen alguns factors associats al rendiment en competència en comprensió lectora, com ara el nivell socioeconòmic i cultural de les famílies, el nivell educatiu del pare i la mare, les estratègies d'aprenentatge, etc.
S'ofereixen els resultats de l'alumnat de Catalunya obtinguts en els diferents cicles de PISA: 2000, 2003, 2006 i 2009.
El volum es clou, com és habitual, amb les seccions "Revista de Llibres" i "Publicacions del Consell".
El número 18 dels Quaderns d'avluació presenta la síntesi de resultats de l'avaluació de sisè d'educació primària del 2010.
L'avaluació s'ha dut a terme per segona vegada a tots els centres de Catalunya que imparteixen aquest nivell educatiu.
Hi ha informació sobre els resultats globals obtinguts per l'alumnat en cada competència avaluada, els resultats segons el nivell socieconòmic del centre, segons la titularitat dels centres, segons l'origen de l'alumnat i també segons el sexe.
S'inclouen resultats segons la tipologia dels centres educatius.
El número conté també dades sobre l'avaluació de la formació professional reglada 2001-2008.
Publiquem una síntesi dels resultats de la línia 5 de l'avaluació, que té com a objectiu conèixer i analitar amb profunditat la transició del centre educatiu a la vida activa dels graduats i graduades en cicles formatius de grau mitjà i superior, així com la seva continuïtat formativa, tant si és a través de la formació contínua com de l'educació universitària.
Com és habitual, el número conté l'apartat de Revista de llibres i Publicacions del Consell.
El número 17 dels Quaderns d'avaluació presenta la síntesi de resultats de l'avaluació de l'educació primària 2007.
L'avaluació, aplicada a l'alumnat de sisè curs, ha estat impulsada a nivell estatal per l'Instituto de Evaluación del Ministeri d'Educació i duta a terme amb la col·laboració dels organismes d'avaluació de les diferents comunitats autònomes.
Aquesta és la quarta edició de l'avaluació esmentada, que s'ha fet en cicles de quatre anys: 1995, 1999, 2003 i 2007.
Catalunya hi participa amb ampliació de la mostra i de les proves d'avaluació.
Es presenten els resultats globals en els àmbits avaluats, que són la llengua catalana, la llengua castellana, la llengua anglesa, les matemàtiques, el coneixement del medi social i natural i el coneixement del medi social i cultural de Catalunya.
Hi ha també alguns resultats segons determinades variables de context, anàlisis de variabilitat, notes sobre dades de context i usos lingüístics de l'alumnat.
El número inclou un article de Miquel Àngel Alegre i Gerard Ferrer-Esteban que porta per títol "Règims escolars i equitat educativa: algunes evidències basades en les proves PISA 2006".
Com sempre, hi trobareu l'apartat de Revista de llibres i Publicacions del Consell.
L' Estudi sociodemogràfic i lingüístic de l'alumnat de 4t d'ESO de Catalunya forma part de l'avaluació de l'educació secundària obligatòria 2006, prevista pel Pla d'avaluació del Departament d'Educació (2005).
L'estudi neix del propòsit compartit pel Consell Superior d'Avaluació del Sistema Educatiu i la Secretaria de Política Lingüística del Departament de la Vicepresidència (el trobareu al tema "Dades, territori, població") de disposar d'una eina que permeti aconseguir informació demoscòpica sobre els hàbits d'estudi, el consum cultural i les pràctiques lingüístiques de l'alumnat de Catalunya al final de l'educació obligatòria.
El volum presenta una descripció de les dades declarades per l'alumnat, amb alguns comentaris valoratius i uns resums descriptius al final de cada apartat, que són útils per tenir una visió sintètica de les dades exposades.
S'hi tracten les dades descriptives de l'alumnat (sexe, edat, lloc de naixement, arribada a Catalunya), les dades descriptives de la família (origen de la mare i del pare, nivell d'estudis i situació laboral dels dos progenitors), les dades sociolingüístiques familiars (llengua inicial de l'alumnat, llengua d'identificació de l'alumnat, llengua en la família), els coneixements de llengües (català, castellà i anglès) i els usos lingüístics generals, els hàbits d'estudi i les expectatives acadèmiques, la llengua i el context escolar, la llengua del consum cultural i de les TIC i les opinions sobre els usos lingüístics.
En un annex hi ha el qüestionari que es va aplicar a la mostra d'uns 1.500 alumnes, provinents de 51 centres educatius, que són els que van participar en l'avaluació de l'educació secundària obligatòria 2006.
L'avaluació de l'educació primària 2003 correspon a la tercera avaluació global de l'educació primària (1995, 1999, 2003), coordinada per l'INECSE amb la col·laboració de les comunitats autònomes.
L'informe ofereix els resultats obtinguts per l'alumnat de Catalunya en llengua castellana, llengua anglesa, matemàtiques, coneixement del medi social i natural i també aspectes actitudinals.
Catalunya ha ampliat les àrees avaluades amb la inclusió de la llengua catalana, el coneixement del medi social i cultural de Catalunya i els coneixements referits a les tecnologies de la informació i la comunicació.
Catalunya ha participat en l'estudi amb seixanta-tres centres, que formen part de la mostra estatal i trenta-set centres més, a fi que la mostra sigui representativa.
En total, són 100 centres i 2.105 alumnes de sisè de primària els avaluats.
L'informe ofereix una anàlisi i valoració de les dades de context, tant escolar com familiar i una sèrie de recomanacions.
L'annex un presenta la síntesi de resultats comparatius de Catalunya i d'Espanya.
L'annex dos inclou exemples d'ítems de les diferents proves.
El número 45 dels Quaderns d'avaluació està dedicat als resultats de PISA 2018.
Els resultats de PISA 2018 es van fer públics el dia 3 de desembre de 2019.
El dia 15 de novembre, però, al portal de PISA de l'OCDE hi va aparèixer una nota en què s'informava de l'ajornament dels resultats de comprensió lectora d'Espanya i de les comunitats autònomes per problemes tècnics detectats.
Per aquest motiu, en aquest número dels Quaderns d'avaluació es resumeix l'apartat teòric de la competència en comprensió lectora i només es publiquen els resultats obtinguts en la competència científica i la competència matemàtica, que són els dominis secundaris de l'avaluació.
El número conté gràfics amb els resultats globals en competència científica i matemàtica de Catalunya, països de l'OCDE i les comunitats autònomes d'Espanya.
S'inclouen també les puntuacions mitjanes de l'OCDE i la UE.
S'analitzen els percentatges d'alumnat situat en el nivell més baix d'assoliment de les competències (l'indicador europeu 2020 recomana que no superi el 15%) i es tenen en compte dues variables associades al rendiment: el gènere i la repetició de curs.
El número es tanca, com sempre, amb les seccions Revista de llibres, Publicacions recents del Consell i Publicacions del Consell.
El número 44 dels Quaderns d'avaluació està dedicat als resultats de la prova de sisè d'educació primària del curs 2018-2019.
L'article inclou taules i gràfics amb les puntuacions mitjanes globals en cada competència avaluada (llengua catalana, llengua castellana, llengua anglesa, matemàtiques i coneixement del medi natural), la distribució de l'alumnat per nivells d'assoliment de les competències, els resultats globals segons les dimensions avaluades en cada competència i els resultats globals segons les diverses variables associades, que són el sexe de l'alumnat, la repetició o no de curs i el nivell de complexitat dels centres.
Hi ha un apartat amb la comparació de resultats en llengua catalana i llengua castellana, un altre dedicat a l'equitat en els resultats, un altre apartat de resultats globals al territori i un altre sobre la percepció de la dificultat de les proves manifestada per l'alumnat.
La percepció de la dificutat de les proves aporta dades interessants sobre la prova de medi natural i els resultats reals obtinguts.
L'últim apartat de l'article conté les conclusions.
El número es tanca, com sempre, amb les seccions Revista de llibres, Publicacions recents del Consell i Publicacions del Consell.
El número 43 dels Quaderns d'avaluació presenta la síntesi de resultats obtinguts en l'avaluació de quart d'ESO de 2019.
S'expliquen les novetats introduïdes a la prova, que són la introducció de l'avaluació de l'expressió oral en competència lingüística en llengua catalana, castellana, anglesa i aranès, l'aplicació d'un qüestionari de context a una mostra significativa d'alumnes, d'equips directius i de professorat dels centres i la introducció de dos fulls de respostes per facilitar la feina de correcció.
Es presenten els resultats en taules i gràfics amb les puntuacions mitjanes globals en cada competència avaluada, la distribució de l'alumnat per nivells d'assoliment de les competències, els resultats globals segons les dimensions avaluades en cada competència i els resultats globals segons les diverses variables associades.
Hi ha un apartat amb la comparació de resultats en llengua catalana i llengua castellana i un altre dedicat a l'equitat en els resultats.
Hi ha també un apartat de resultats globals al territori i un altre de resultats segons la percepció de la dificultat de les proves.
El número es tanca, com sempre, amb els apartats de 'Revista de llibres' i 'Publicacions del Consell'.